Rīgā, 2021.gada 1.decembrī

Priekuļu vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Priekuļu vidusskola un tās īstenotās izglītības programmas *Pamatizglītības programma, Speciālās pamatizglītības programma izglītojamajiem ar mācīšanās traucējumiem,* *Vispārējās vidējās izglītības vispārizglītojošā virziena programma* un *Vispārējās vidējās izglītības programma* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Savukārt izglītības iestādes vadītājas darbs tiek vērtēts pamatā ar kvalitātes līmeni “labi”, tādējādi atzīstot, ka direktore ir uzsākusi ieviest pārmaiņas un tikpat aktīvi arī nākamajos gados izglītības iestādes vadībai ir jāturpina darbs, ieviešot nākamās pārmaiņas.

Priekuļu vidusskolas stiprās puses ir kvalitatīva un attīstīta sporta bāze, kā arī mūzikas apguves iespējas, tādējādi radot iespēju izglītojamajiem attīstīt savus talantus. Skola veiksmīgi piesaista jaunos pedagogus. Skolā ir radīti apstākļi un sniegts atbalsts arī skolēniem ar mācīšanās traucējumiem un jaunpienācējiem. Vēlamies atzīmēt arī vadības komandas saskaņotu rīcību, saprotamu pienākumu un atbildības jomu sadali, kas nodrošina efektīvu procesu pārvaldību, visu iesaistīto pušu izpratni par skolas darbību. Skolas kolektīvs saskata savas attīstības iespējas, kuras balstās uz pašvērtēšanas rezultātā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar skolas direktori, direktora vietniekiem, pedagogiem, pašvaldības pārstāvi, izglītības iestādes padomes un vecāku pārstāvjiem, atbalsta personālu un skolēnu pašpārvaldes pārstāvjiem.
2. 6 blokstundu vērošana attālināti;
3. Skolas (virtuāla) apskate kopā ar skolas direktori.
4. Dokumentu izpēte (skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā E–klase, audzināšanas darba prioritātes, skolēnu kavējumi, pedagogu izglītības un profesionālās kvalifikācijas atbilstība).
5. Attālināto mācību izpēte.
6. Situāciju analīze (attālināti) par pedagoģijas, skolvadības un izglītības iestādes aktuālās darbības jautājumiem.
7. Tīmekļvietnes <https://www.vidusskola.lv/> informācijas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi sekojošo:

1. veikt nepieciešamos pasākumus centralizētā eksāmena rezultātu uzlabošanai matemātikā, tādējādi paaugstinot kvantitatīvos rezultātus un veicinot izglītības programmas mērķu sasniegšanu;
2. atbalsta personālam par pamatu ņemt komandas darba organizācijas īstenošanas principus, tādējādi savas kompetences ietvaros veikt vienotas un saskaņotas pedagoģiskās, psiholoģiskās un sociālās palīdzības funkcijas;
3. mācību stundās vairāk uzmanības veltīt pašvadītas mācīšanās prasmju izkopšanai skolēniem, lai iemācītu viņus izvirzīt savus mērķus un izvērtēt padarīto.

Novēlu jums sekmīgu turpmāko sadarbību ar izglītības iestādes vadību un pedagogiem!

Akreditācijas ekspertu komisijas vadītāja Inita Ozoliņa